Raaisel rakende Skotse toetsspeler se skorsing | Maroela Media
Raaisel rakende Skotse toetsspeler se skorsing
John Hardie – raaisel. (Foto: Scottish Rugby)
Die skorsing Vrydag van die toetsflank John Hardie deur die Skotse Rugbyunie (SRU) is in 'n raaisel gehul.
Luidens berigte is Hardie, wat in Nieu-Seeland gebore is en Skotland in 16 toetse verteenwoordig het, uit wedstryde vir sy klub, Edinburgh, geskors en deur die SRU meegedeel dat hy nie vir aanstaande maand se toetse teen Samoa, Nieu-Seeland en Australië gekies sal word nie.
Die stap is geneem "hangende 'n interne ondersoek", maar geen verdere verduideliking is verstrek nie.
Die SRU sê dis uit die aard van die ondersoek normale praktyk om nie verdere kommentaar te lewer nie.
In nog 'n terugslag vir Edinburgh is sy kaptein, Marcus Bradbury, enkele dae tevore geskors hangende 'n ondersoek deur die klub, nadat hy twee weke gelede 'n kopbesering tydens 'n nagtelike uitstappie saam met vriende opgedoen het.
Hy is glo in 'n val beseer.
Omdat dit in sy vrye tyd gebeur het, is dit blykbaar nie die omstandighede van die besering wat ter sprake is nie, maar die feit dat hy homself nie opgepas het sodat hy sy speelverpligtinge kon nakom nie.
Bradbury se ma, Dee, is die visepresident van die SRU, en sal na verwagting die volgende president word.